b'\n_START_ARTICLE_\nHomeostaasi\n_START_PARAGRAPH_\nHomeostaasi on tietyn systeemin sis\xc3\xa4ll\xc3\xa4 vallitseva tasapaino. Termi\xc3\xa4 k\xc3\xa4ytet\xc3\xa4\xc3\xa4n tavallisesti biologiassa tarkoitettaessa elimist\xc3\xb6n tai pienemm\xc3\xa4n systeemin tasapainoa. El\xc3\xa4v\xc3\xa4n olennon homeostaasi s\xc3\xa4\xc3\xa4tyy erilaisten palautemekanismien avulla. N\xc3\xa4it\xc3\xa4 ovat esimerkiksi erilaiset entsyymit, hormonit ja mekaaniset \xc3\xa4rsykkeet._NEWLINE_Esimerkiksi ruumiinl\xc3\xa4mm\xc3\xb6n osalta ihmisen keho reagoi sek\xc3\xa4 omista toiminnoistaan johtuviin ett\xc3\xa4 ulkoisten l\xc3\xa4mp\xc3\xb6tilavaihteluiden aiheuttamiin vaihteluihin elimist\xc3\xb6n l\xc3\xa4mp\xc3\xb6tilassa. Iholla se tapahtuu muun muassa hikoilemalla ja ihokarvojen asennonmuutoksilla sek\xc3\xa4 sis\xc3\xa4isesti \xc3\xa4\xc3\xa4reisverenkierron ja pulssin s\xc3\xa4\xc3\xa4tymisell\xc3\xa4, jotta homeostaasi s\xc3\xa4ilyisi. Pienemm\xc3\xa4ss\xc3\xa4 mittakaavassa muun muassa solun lipidihomeostaasi tarkoittaa solun lipidien m\xc3\xa4\xc3\xa4r\xc3\xa4n aktiivista tasapainotusta solun organellien v\xc3\xa4lill\xc3\xa4 ja niiden tarpeiden mukaan. Kolmas esimerkki homeostaasista on verensokerin tasapaino, jonka tunnetuin s\xc3\xa4\xc3\xa4telev\xc3\xa4 tekij\xc3\xa4 on vereen haimasta erittyv\xc3\xa4 insuliini._NEWLINE_Sana homeostaasi tulee kreikan kielen sanoista homois (sama) ja stasis (pysyv\xc3\xa4). K\xc3\xa4sitteen kehitti Walter Cannon vuonna 1932.'